በኦሮሚያ ክልል ለኮሮና ቫይረስ ቅድመ መከላከል ተግባር ከ256 ሚሊየን ብር በላይ ተሰበሰበ
 አዲስ አበባ:- የኦሮሚያ ክልል ድጋፍ የማሰባሰብ ግብረ ኃይል ለኮሮና ቫይረስ ቅድመ መከላከል ተግባር የሚውል ከ256 ሚሊየን ብር በላይ መሰብሰብ መቻሉን አስታወቀ። ግብረ ኃይሉ በትላንትናው እለት 3ኛ ዙር የገንዘብና የቁሳቁስ ድጋፍ ባሰባሰበበት ወቅት እንደገለጸው ድጋፉን የክልሉ ባለሀብቶች በገንዘብና በቁሳቁስ ያበረከቱት መሆኑን አስታውቋል።  በትላንትናው ዕለት ብቻ በገንዘብና በቁሳቁስ በድምሩ 11 ነጥብ 5 ሚሊየን ብር ድጋፍ መሰብሰብ መቻሉንም ገልጾ እስከአሁንም ባደረገው ዘመቻም ከ256 ሚሊዮን ብር በላይ ለመሰብሰብ ችሏል።  በተያያዘም የኦሮሚያ ንግድ ቢሮ የኮሮና ቫይረስስርጭትን ለመግታት ሰፋፊ የመገበያያ ስፍራዎች ወደ ሜዳማ ቦታዎች እንዲወጡና ተንቀሳቃሽ ግብይት ሥራ ላይ እንዲውል እየተሠራ መሆኑን የቢሮው ኃላፊ አቶ ዴንጌ ቦሩ ተናግረዋል።  አሠራሩ በክልሉ ሁሉም አካባቢዎች የሚተገበር ሲሆን፥ ነጋዴው እና ሸማቹ በአንድ ስፍራ ሳይገናኝ በትልልቅ ተሽከርካሪዎች አማካኝነት ለሸማቹ የማድረስ ሥራ የሚሠራበት ነው ብለዋል።  ኃላፊው ከኮሮና ቫይረስ ጋር በተያያዘ አላግባብ የዋጋ ጭማሪ ባደረጉና ለቫይረሱ መስፋፋት ሚና ያላቸው የንግድ ተቋማት ላይ ዕርምጃ መወሰዱንም ነው የተናገሩት። ከዚህ ጋር ተያይዞም 4 ሺህ የንግድ ተቋማት ሲታሸጉ ለ5 ሺህ ማስጠንቀቂያ መሰጠቱን እና 157ቱ ጉዳያቸው በህግ እየታየ መሆኑንም አስረድተዋል።አዲስ ዘመን ሚያዝያ 3/2012
በየነ ኢብራሂም